Kálag e
Mam ḿme mɛ́bɛnléd
Ndibned ń kálag
Ndibned ń kálag e mam ḿme mɛ́bɛnléd ḿme Dyǒb álúmté Jɔnɛ. Jɔnɛ mɔ́ atelé chɔ́ á póndé eche bad ábe béndūbē Krǐstəə békúdéʼáá metake áyə̄le adúbe áde béndūbɛ̄ɛ̄ nɛ́n bán Yesu Krǐstəə adíi Sáŋgwɛ́ɛ́. Atɔtɛ áde Jɔnɛ ákóó ahɔ́b á kálag tê wɛ́n ádíi âbɛ bad ábe áténlé chɔ́ eʼlyə́g bé nlém ne âwéd bɔ́ nlém á abum. Mekan ḿme Jɔnɛ ábúdé atel á kálag tê wɛ́n médíi mekan ḿme Dyǒb dénlūmēdtē mɔ́ á ndɔ́g-te aá mɛ́bɛnléd.
Kénɛ́ɛ édíí bán mewêmtɛn mébúú áte tə̂ŋgɛne nsôŋtɛn ḿme ńdé á kálag tê wɛ́n, atɔ́n áde děn ákóó abɛ́ áwēd-te ádíi nɛ́n; kə́ə́ŋ ne á asóg, Dyǒb dɛ́tōm ábē bad bé ekɔyí ne Satanɛ áte. Dyǒb dɛ́bɛ̌l nɛ́n mbwiined ne Sáŋgwɛ́ɛ́, Yesu Krǐstəə. Dyǒb dɛ́sābē ábē bad ábe bédúbpé mɔ́ ne nlém nhɔ́g, anamed áde ánamédté bɔ́ âbɛ́ á nkoŋ ḿ mín mékɔ̄ɔ̄lē ne nkoŋ ń sé mé ekɔ́ɔ́lé.
Nkabtéd ń kálag
Ndibned 1.1-8
Ndɔ́g eʼsó ne kálag eche béténlé mwembé saámbé 1.9-3.22
Nhíbe ń kálag ḿme ńwóó eʼdibɛn saámbé 4.1-8.1
Eʼloŋ saámbé 8.2-11.19
Dragɔnɛ ne nyam ébɛ 12.1-13.18
Ndɔ́g híin 14.1-15.8
Eʼbwɔg bé meliŋgá mé Dyǒb saámbé 16.1-21
Dyǒb ábébté Dyad á Babilɔn, nyam ekwedé nzum, nkal eʼdəə́dəŋ a metóm, ne Devəlɛ 17.1-20.10
Mbakú e asóg 20.11-15
Nkoŋ ḿ mín mékɔ̄ɔ̄lē, nkoŋ ńsé mékɔ̄ɔ̄lē, Jerusalɛm a ekɔ́ɔ́lé 21.1-22.5
Nsógtɛn 22.6-21
1
1 Enɛ́n kálag ehɔ́be mekan ḿme mɛ́bɛnléd ḿme Yesuɛ Krǐstəə ábɛ́lé boŋ mébyɛ́ɛn. Dyǒb dêmbɛ̌ mɔ́ ḿmɛ́n mekan aá mébyɛ́ɛn âbɛl boŋ álūmed ábē bembəledɛ mam ḿme mékwógé abɛnled. Krǐstəə ambɛ̌l awě mbəledɛ, Jɔnɛ abíí ḿmɛ́n mekan alóm áde ánlōmmē ángɛl áwē. 2 Jɔnɛ mɔ́-ʼɛ anhɔ́b mam mésyə̄ə̄l ngáne ánnyīnnē. Ḿmɛ́n mam mɔ́ɔ̄ ánhɔ̄bpē tə̂ŋgɛne nkalaŋ ḿme ńhúú ne Dyǒb, ne mbóŋ echě ámbīdtē Yesu Krǐstəə. 3 Nnam ḿbɛ̂ ne kénzɛ́ɛ́ awě aláaʼ enɛ́n kálag âbɛl boŋ bad bémpēe béwôg ḿmɛn nkalaŋ tə̂ŋgɛne mekan ḿme mɛ́bɛnléd. Nnam ḿbɛ̂-ʼɛ ne kénzɛ́ɛ́ awě awógé ḿmê nkalaŋ boŋ ahíd-tɛ mam ḿme méténlédé á kálag-tê wɛ́n. Póndé emaá abɛ́ bɛnbɛn echě ḿmɛ́n mekan mésyə̄ə̄l mɛ́bɛnlédté.
Jɔnɛ alómmé mwembé saámbé melɛntɛn
4 Mɛ Jɔnɛ, ntenle mwembé saámbé ḿme ńdé á mbwɔ́g e Esia. Nsimé ne nsaŋ ń Dyǒb ḿbɛ̂ ne nyé. Dyǒb áde ádé, ádɛ démbɛ̄, ne áde dɛ́bɛ̄, ne eʼdəə́dəŋ saámbé bélómmé nyé nsimé ne nsaŋ. Ábê eʼdəə́dəŋ éʼdé áʼsō bé atii dé nkamlɛn ádyōb. 5 Yesu Krǐstəə mɔ́mpē alómmé nyé nsimé ne nsaŋ. Mɔ́ adé ane awě ahɔ́be mbále tə̂ŋgɛne Dyǒb nyaa echě débíí bán edé mbále. Mɔ́ abédé mod aʼsó awě ansébé apuu, abɛ́-ʼɛ nkamlɛnɛ a kə̂ŋ é nkǒŋsé.
Adəə́ syánē, abɛlé-ʼɛ mbéb méekamlánné syánē ámpē, asyɔg áde ásyɔ́gé ḿmē mekií a nló ḿmɛ̄d. 6 Abɛlé syánē nɛ́ɛ beprisɛ ábe bébɛnle Dyǒb eche Sáŋ awě akamlan bɔ́. Éche ehúmé ne ḿmē nkamlɛn ḿbɛ̂ abɛ́ ne abɛ́. Ébɛ̂ nɛ̂.
7 Nyénɔneʼ, ǎhūɛ̄ʼ ne mbag, mod-tɛ́-ʼɛ ǎnyīn mɔ́, kə́ə́ŋne bad ábe bêmbɛ̌l boŋ awɛ́, abome áde bêmbomɛɛ́ mɔ́ á awɔg. Metúmbé mé nkǒŋsé mésyə̄ə̄l-lɛ mɛ́lěb mɔ́. Nɛ̂ děn dɔ́ɔ ébɛ̄ɛ̄, ébɛ̂ nɛ̂.
8 Sáŋ Dyǒb á Ngumɛ ahɔ́bé aá, “Mɛ-ɛɛ́ ndé Álfaa mbɛ́-ʼɛ Ómégaa.” Mɔ́ adé Dyǒb áde ádé, áde démbɛ̄ ne áde dɛ́bɛ̄.
Jɔnɛ anyíné Krǐstəə á ndɔ́g-te
9 Ndíi Jɔnɛ, awɛn mwǎnyaŋ. Ndé nhɔ́g awě mɔ́mpē adé melemlem ngáne nyé âkaŋ nlém âwɛsɛn metake ḿme mépiide bad ábe bédé á nkamlɛn ḿme Yesu Krǐstəə. Bêmbané mɛ á mbwɔ́g echě mendíb mélə́ŋnédé eche béchəgɛɛ́ bán Patmɔs áyə̄le menkǎl Eyale é Dyǒb ńláá-ʼɛ bad mekan ḿme ńnyíné tə̂ŋgɛne Yesuɛ. 10 Edəə́dəŋ éche Ésáá êmpií mɛ á Epun é Sáŋgú.* Menwóg ehɔ́b é ngíne ébídé mɛ ámbīd, émbɛ̄ nɛ́ɛ esaád é eloŋ. 11 Énhɔ̄b aá “Mam ḿmé ényíné, tel mɔ́ á kálag-tê, élóme ḿmɛ́n mwembé saámbé ḿme ńdé á Efɛsus, á Semaina, á Pɛgamum, á Tiatira, á Sadis, á Filadɛlfia ne á Laudesia.”
12 Dɔ́ɔ ńkúnné ânyín ehɔ́b eche éhɔ́béʼáá áwêm, boŋ ńnyīnē metii ḿme bébánné etrúkáŋ ámīn saámbé mé gôl. 13 Átîntê e ḿmê metii saámbé dɔ́ɔ ńnyíné mod awě awágné moonyoŋ. Anhɛ́ mengombe ḿme méchábé kə́ə́ŋ mépɛ̄ mɔ́ á mekuu-sɛ́, awáá-ʼɛ etûd é gôl á tə̂l. 14 Esid é nló épúbéʼáá mɔ́ féréd nɛ́ɛ mbɔ́m, mǐd méchodné mɔ́ áte nɛ́ɛ muú. 15 Mekuu mémbɛ̄ mɔ́ nɛ́ɛ ekii éche béchəgɛɛ́ bán brɔ̂ns eche béhédé á dǔ boŋ ébɛ́ byánán épɛneʼ áte, ehɔ́b-pɛ édumé mɔ́ áte nɛ́ɛ mendíb ḿme mésobpeʼ. 16 Betintinɛ saámbé bémbē mɔ́ á ekáá émbáá, páá e nsəl ḿbɛ echě ekóbpe bwâmbwam ebíd mɔ́ á nsəl-tê, eʼsó-ʼɛ éʼpɛné mɔ́ nɛ́ɛ enyɛn éche étômtan apɛn.
17 Áde ńnyíné mɔ́, menkwɛ̌ mɔ́ á mekuu, mbɛ́ nɛ́ɛ mod awě awédé. Dɔ́ɔ ábáné mɛ éche ekáá émbáá á yə̌l boŋ áhɔ̄bē aá “Weebááʼ, mɛ-ɛɛ́ ndé Mod a Mbooted mbɛ́-ʼɛ Mod a Asóg. 18 Mɛ-ɛɛ́ ndé ane awě adé aloŋgé. Menwɛ́ boŋ bɔɔb ndé á aloŋgé abɛ́ ne abɛ́. Nwóó nkamlɛn ámīn e kwééd nwóŋ-gɛ ámīn e mbwɔ́g e kwééd. 19 Bɔɔb-pɔɔ́ těl mekan ásē ḿme ényínɛɛ́, ḿme mébɛnlad bɔɔb ne ḿme mɛ́bɛnléd. 20 Kun e eʼkoŋnéd echě edé tə̂ŋgɛne betintinɛ saámbé ábe bédé mɛ á ekáá émbáá ne metii mé etrúkáŋ saámbé mɛ gôl edíi nɛ́n: Betintinɛ saámbé bédíi ángɛl é mwembé saámbé, metii mé etrúkáŋ saámbé-ʼɛ médíi ḿmê mwembé saámbé.”
* 1:10 Epun é Sáŋgú ébédɛ́ɛ melemlem nɛ̂ŋgáne mbwɛ ń Sɔ̂ndɛ́.